Diari Oficial de la Generalitat Valenciana


Sumari del DOGV 8281, del 25-04-2018 (2018/3950)

RESOLUCIÓ de 19 d'abril de 2018, de la Conselleria d'Educació, Investigació, Cultura i Esport, per la qual es convoca la concessió de subvencions destinades a finançar la reforma i modernització d'instal·lacions i equipament d'espais escènics existents en 2018.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8281

Data del DOGV
:   25-04-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/3950


Data del document
:   19-04-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 19 d'abril de 2018, de la Conselleria d'Educació, Investigació, Cultura i Esport, per la qual es convoca la concessió de subvencions destinades a finançar la reforma i modernització d'instal·lacions i equipament d'espais escènics existents en 2018. [2018/3950]  
Les infraestructures escèniques han experimentat un important creixement qualitatiu i quantitatiu en la Comunitat Valenciana. En les últimes dècades, la Generalitat, les diputacions i els ajuntaments, així com moltes empreses i entitats del sector, han dut a terme un esforç notable per a promoure inversions que tenien com a finalitat construir, rehabilitar o millorar els espais apropiats que són necessaris per a l'exhibició de les arts escèniques i la música. Sota aquesta tipologia o denominació, es troben tant els teatres com els auditoris que són, en general, infraestructures que requereixen abundants inversions per a la seua construcció i manteniment, en bona part a causa de l'exigència d'equipament i instal·lacions especialitzats.  
La Generalitat ha promogut i impulsat aquestes noves infraestructures culturals en col·laboració, com déiem, amb altres institucions i entitats, també per a estendre'n l'abast territorial a totes les comarques valencianes i als principals municipis de la Comunitat.  
Conclosa pràcticament aquesta fase d'expansió i creació d'infraestructures culturals, la reforma, modernització i manteniment, especialment dels espais escènics, ha de constituir també un objectiu de la política cultural de la Generalitat. Aquestes actuacions semblen clarament necessàries perquè puguem seguir comptant amb els actuals escenaris, que en el seu moment van exigir fortes inversions econòmiques. Per això, comprenen l'adaptació, millora o modernització d'aquestes infraestructures i les seues instal·lacions, i, especialment, les referides a aspectes tècnics, energètics i d'accessibilitat. Tot això amb l'objectiu que puguen continuar funcionant en condicions adequades i, en la mesura que es puga, per a acomplir les normatives tècniques vigents en l'actualitat que resulten més segures i exigents que les existents en el moment en què es construïren o es van rehabilitar aquests edificis.  
Per a donar resposta a aquesta necessitat, s'ha creat la línia de subvenció S8224000, de caràcter genèric, que preveu la concessió d'ajudes econòmiques mitjançant convocatòria pública a la qual podran accedir els propietaris i gestors de sales i espais escènics que desitgen executar un projecte d'acord amb aquesta finalitat.  
Per tractar-se d'una concessió de concurrència competitiva, per tant a l'abast de tots els possibles interessats, la seua gestió s'ha de produir conformement al que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Mitjançant l'Ordre 44/2017, de 5 de desembre, de la Conselleria d'Educació, Investigació, Cultura i Esport (DOGV 8191, 15.12.9051 MCE: http://www.dogv.gva.es/datos/2017/12/15/pdf/2017\_11372.pdf), es van aprovar les bases reguladores de la concessió de subvencions destinades a finançar la reforma i modernització d'instal·lacions i equipament d'espais escènics existents.  
  
Per tot això, fent ús de les facultats que em confereixen els articles 28 de la Llei 5/1983, de 30 de desembre, del Consell, i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Es convoca la concessió de subvencions destinades a finançar la reforma i modernització d'instal·lacions i equipament d'espais escènics existents en 2018 i s'aproven els documents model que figuren com a annexos I, II i III, que hauran d'utilitzar els sol·licitants d'aquestes ajudes, així com el model IV, per a la justificació de les ajudes per part dels beneficiaris.  
  
Segon. Règim jurídic i bases reguladores d'aquesta convocatòria  
Aquesta convocatòria de subvencions es regeix per la present resolució; per les bases reguladores aprovades per l'Ordre 44/2017 de 5 de desembre, de la Conselleria d'Educació, Investigació, Cultura i Esport; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com pels preceptes bàsics de la legislació general en matèria de subvencions i disposicions que la desenvolupen.  
  
Tercer. Import que es concedeix i dotació pressupostària  
L'import que es concedeix és de 500.000,00 ?, que es finançarà amb càrrec als crèdits del capítol VII del programa 454.10, Promoció cultural, patrimoni artístic i museus, línia S8224000, dels pressupostos de la Generalitat per a 2018.  
  
Quart. Requisits i condiciones per a la concessió d'aquestes subvencions  
1. Podran sol·licitar aquestes subvencions:  
a) Les persones físiques i jurídiques, públiques o privades, que ostenten la propietat dels immobles on s'ubiquen els espais escènics en què es pretenga dur a terme la inversió.  
b) Els ens i organismes públics amb personalitat jurídica pròpia, creats per entitats locals, si els correspon la gestió dels espais escènics i han sigut autoritzats per aquestes per a prendre part en aquesta convocatòria. En aquest cas, la sol·licitud de la subvenció així com l'execució i justificació de la inversió correspondrà a l'ens o organisme autònom i les obligacions referides a l'ús de l'immoble a qui ostente la propietat d'aquest.  
c) Les empreses, entitats i persones físiques o jurídiques de naturalesa privada, gestores de sales públiques o privades, si han sigut autoritzades pels seus propietaris per a la realització d'obres o equipaments en aquestes. L'ens gestor serà responsable de la sol·licitud de la subvenció i de l'execució de la inversió i la seua justificació. Les obligacions d'ús o destinació de la sala les assumirà el beneficiari i subsidiàriament el propietari d'aquesta, d'acord amb el que disposen les bases reguladores.  
  
2. Les subvencions que es convoquen tenen com a finalitat finançar inversions que tinguen per objecte l'execució d'obres de reforma i modernització d'instal·lacions i equipament de sales o espais escènics existents, que s'executen íntegrament en 2018.  
L'objecte de la inversió pot comprendre l'execució de qualsevol classe d'obra de rehabilitació o millora de l'espai escènic, fins i tot la seua ampliació mitjançant l'habilitació d'espais annexos a aquest. També poden incloure's actuacions referides a les instal·lacions escèniques i l'equipament de la sala en un sentit ampli. L'admissió de projectes que comprenguen un altre tipus d'obres o equipaments està limitat per les bases reguladores, especialment per la 4.3 a i b.  
  
3. A l'efecte d'aquesta convocatòria, s'entenen com a espais escènics existents aquells centres culturals o part d'aquests, les característiques dels quals són adequades per a la representació d'arts escèniques i musicals davant del públic, que es troben en alguna de les situacions previstes en les bases reguladores d'aquestes ajudes.  
4. Requisits que es refereixen a l'espai escènic objecte de la sol·licitud. Es podran admetre sol·licituds que es referisquen a espais escènics que complisquen els requisits següents:  
a) Estar radicats en algun municipi de la Comunitat Valenciana.  
b) Trobar-se en alguna de les situacions següents:  
1r. Espais escènics en funcionament.  
2n. Espais escènics que, encara estant tancats o sense ús, s'acredite que amb l'execució de les inversions per a les quals se sol·licita la subvenció, podran obrir-se al públic en la temporada o curs següent a aquell en què es produïsca la convocatòria d'aquestes ajudes.  
3r. Espais escènics de recent construcció, sempre que puga certificar-se la conclusió completa d'aquestes obres en el moment de presentar la sol·licitud de la subvenció i que es justifique, amb els documents que procedisca, la possibilitat de posar-los en funcionament la temporada o el curs següent a aquell en què es produïsca la convocatòria d'aquestes ajudes.  
5. La resta de requisits per a poder sol·licitar aquestes subvencions són els que es determinen en les bases reguladores d'aquesta convocatòria i especialment en la base 2 d'aquestes.  
6. Tots els requisits exigits per a sol·licitar aquestes ajudes o per a obtindre'n la condició de beneficiari hauran de complir-se abans de la finalització del termini de sol·licitud previst en aquesta convocatòria.  
7. En la present convocatòria, solament s'admetran sol·licituds que incloguen projectes d'inversió el pressupost d'execució material dels quals no supere els 70.000,00 ?, IVA exclòs, en els termes previstos en la base 5 de les bases reguladores.  
8. El percentatge d'aportació que s'aplicarà en 2018 segons el que es preveu en la base 10.2 de les bases reguladores es fixa en el 60 % del pressupost d'execució material de la inversió o el cost subvencionable a aquests efectes.  
  
Cinqué. Forma i termini de presentació de les sol·licituds  
1. El termini de presentació de les sol·licituds serà de 15 dies comptats des de l'endemà de la publicació d'aquesta resolució de convocatòria en el Diari Oficial de la Generalitat Valenciana.  
2. Les sol·licituds es formularan mitjançant l'imprés normalitzat que s'adjunta a aquesta convocatòria com a annex I i es dirigiran a la Direcció General de Cultura i Patrimoni de la Conselleria d'Educació, Investigació, Cultura i Esport.  
3. Amb la sol·licitud de l'annex I degudament emplenada i signada s'acreditaran:  
a) Les dades generals del sol·licitant de la subvenció i, si s'escau, del seu representant.  
b) El correu electrònic que es fixa per a rebre notificacions relatives a aquest procediment.  
c) L'autorització, si s'escau, perquè la conselleria obtinga telemàticament els certificats que acrediten que el sol·licitant es troba al corrent de les seues obligacions tributàries i amb la Seguretat Social. En cas de no emplenar-se aquest apartat de la sol·licitud, s'entendrà que el sol·licitant autoritza la conselleria a obtindre els certificats citats telemàticament.  
d) Que la persona física o jurídica sol·licitant no es troba compresa en cap de les causes que impedeixen obtindre la condició de beneficiari de subvencions públiques assenyalades en el la Llei 38/2003, general de subvencions, i especialment en l'article 13 d'aquesta llei.  
e) Les ajudes sol·licitades o obtingudes pel propietari o gestor de l'espai escènic per a finançar aquestes inversions, si s'escau.  
f) La situació de l'espai escènic i la relació d'aquest amb el sol·licitant.  
g) La condició jurídica del sol·licitant.  
h) L'acord de l'òrgan de govern de la institució o l'entitat pel qual s'acorda sol·licitar l'ajuda i facultar el seu representant a formular aquesta sol·licitud.  
i) El compromís d'obertura o reobertura de la sala en els casos d'espais escènics que no es troben en funcionament.  
j) La denominació i objecte de la inversió, el seu pressupost i, si s'escau, la identificació del tècnic redactor del projecte, memòria o pressupost.  
4. Les sol·licituds hauran de ser subscrites per qui ostente la representació de la institució o l'entitat, conforme a la normativa aplicable.  
  
5. El nombre de sol·licituds que es podran presentar per convocatòria està limitat, tant per sol·licitant com per sala o espai, en la base 3 de les bases reguladores d'aquestes ajudes.  
6. La presentació de sol·licituds i de la documentació restant, així com el seu registre, s'haurà de realitzar per mitjans electrònics, sempre que es tracte d'entitats locals o de persones jurídiques. Les comunicacions i notificacions es practicaran per aquesta via, excepte en els casos en què se'n preveja expressament una altra diferent. Es pot accedir a la seu electrònica de la Generalitat mitjançant l'adreça electrònica https://sede.gva.es També s'hi pot accedir directament en la URL següent: http://www.gva.es/va/inicio/procedimientos'id\_proc=19401  
La sol·licitud d'aquestes ajudes per via telemàtica es podrà realitzar amb certificat de signatura electrònica d'entitat emés per l'Institut Valencià de Finances: http://www.accv.es/empresas/ (https://www.accv.es/ciudadanos/registro-de-representantes/)  
Els documents complementaris a la sol·licitud seran aportats de forma telemàtica per a la qual cosa es disposa de dos enllaços en la URL específica indicada en el primer paràgraf d'aquest apartat; un d'ells per aportar documentació requerida expressament per l'òrgan gestor d'aquestes ajudes per a completar l'expedient i un altre per presentar la documentació o compte justificatiu de la subvenció. Aquests documents s'acceptaran en format.pdf i preferentment hauran d'estar signats mitjançant la plataforma de signatura en línia de l'Institut Valencià de Finances: http://www.accv.es/ciudadanos/firma-on-line-pdf/.  
7. Quan el sol·licitant siga una persona física podrà optar entre la tramitació electrònica i la presencial. En cas d'escollir aquesta última tramitació, les sol·licituds i la resta de documentació s'hauran de presentar en el Registre General d'aquesta conselleria, amb domicili a l'av. Campanar, 32, 46217 València, en el de les seues direccions territorials o a través dels mitjans establits en la legislació sobre procediment administratiu comú de les administracions públiques, i s'acompanyaran de la documentació assenyalada en l'apartat sisé d'aquesta resolució. Si s'opta per la presentació electrònica, s'estarà al que es disposa en l'apartat anterior.  
En cas d'enviament per correu certificat, la presentació de la documentació en l'oficina de Correus corresponent haurà de fer-se d'acord amb el que es disposa en l'article 31 del Reial decret 1829/1999, de 31 de desembre, pel qual s'aprova el reglament pel qual es regula la prestació dels serveis postals, en desplegament del que s'estableix en la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria d'Educació, Investigació, Cultura i Esport siga datat i segellat abans de ser certificat. En cas que la sol·licitud no estiga datada i segellada per l'oficina de Correus corresponent, s'entendrà com a data vàlida de presentació aquella que aparega en l'entrada de registre de la Conselleria d'Educació, Investigació, Cultura i Esport.  
  
  
Sisé. Documentació que s'ha d'acompanyar a les sol·licituds  
1. Juntament amb la sol·licitud de la subvenció formulada en el document model que figura com a annex I, els interessats hauran d'aportar necessàriament la documentació següent:  
a) Document oficial que acredite la constitució de la persona jurídica privada així com la seua inscripció en el corresponent registre públic. Les entitats locals i els organismes i ens creats per aquestes no hauran d'acreditar aquest extrem. Si el sol·licitant és una persona física, solament hi haurà d'aportar una còpia del DNI o del passaport.  
b) Quan es tracte d'una persona jurídica de caràcter privat, una còpia dels estatuts vigents d'aquesta, registrats o inscrits en el registre públic esmentat en el paràgraf anterior. També estaran exemptes d'aportar aquest document les entitats locals i els ens i organismes creats per aquestes.  
c) Pressupost, memòria valorada o projecte de les inversions a executar. Haurà de presentar-se un dels documents següents, segons s'escaiga:  
Obres i instal·lacions  
c1. Un pressupost detallat amb partides i estat de mesuraments de les obres o les instal·lacions signat per un tècnic o tècnica competent o elaborat per una empresa especialitzada quan l'import del pressupost, IVA exclòs, siga inferior a 12.000,00 ?.  
c2. Una memòria valorada subscrita per un tècnic o tècnica competent, si el pressupost de l'obra està comprés entre 12.000,00 i 70.000,00 ?, IVA exclòs.  
Facultativament, en aquests casos les entitats sol·licitants podran aportar un projecte d'execució si ho consideren més adequat per al desenvolupament de les obres.  
c3. Un projecte d'execució de l'obra si els treballs a realitzar afecten l'estabilitat, seguretat o estanquitat de l'immoble, elaborat d'acord amb la normativa aplicable i per a qualsevol pressupost, dins del límit assenyalat per a aquesta convocatòria.   
Equipament  
c4 Projecte d'equipament detallat amb preus descompostos o per unitats per a qualsevol pressupost formulat per empreses subministradores o per un tècnic o tècnica competent en la matèria.  
Obres i equipament  
Es presentarà el document que corresponga a les obres segons el que s'indica en els epígrafs c1, c2 i c3 anteriors, i inclourà l'equipament amb els preus detallats per unitats.  
En el cas de subministraments per a l'equipament que precisen d'obres o altres actuacions per a la seua instal·lació, es tramitarà com si es tractara d'un projecte d'obres i requerirà algun dels document previstos en els epígrafs c1, c2 o c3.  
d) Un reportatge amb almenys 10 fotografies en suport digital, representatives de l'estat actual de l'àrea, instal·lació o espai en què es duran a terme les inversions.  
e) Acreditació que el sol·licitant es troba al corrent de les seues obligacions tributàries i amb la Seguretat Social. No serà necessari presentar cap document a aquests efectes si el sol·licitant autoritza la Conselleria d'Educació, Investigació, Cultura i Esport a obtindre telemàticament els corresponent certificats. Si el sol·licitant ha manifestat la seua oposició a aquesta autorització, haurà d'aportar els documents, emesos per l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Model Econòmic de la Generalitat. Les entitats locals i els organismes dependents d'aquestes acreditaran aquestes circumstàncies mitjançant la declaració responsable que conté el document de sol·licitud de la subvenció que figura com annex I d'aquesta resolució.  
f) Domiciliació bancària, per a la qual s'haurà de presentar, emplenat i signat, el document model que figura com annex III.  
g) Certificat o nota simple que acredite la propietat de l'immoble, d'acord amb el que s'indica en el punt a de la base 3.1. de les bases reguladores.  
2. A més dels documents indicats, s'aportaran, si s'escau, els següents:  
a) Si la sol·licitud es refereix a espais escènics tancats o sense ús, es presentarà un informe tècnic subscrit per un arquitecte o un arquitecte tècnic que justifique que, amb la realització de les inversions per a les quals se sol·licita la subvenció, la sala quedarà en condicions d'ús normal.   
b) Si la sol·licitud inclou un espai escènic de construcció recent, s'aportarà el certificat final d'obra expedit pel tècnic director d'aquesta.  
  
c) Si el sol·licitant no ostenta la propietat de l'immoble on se situa l'espai escènic, s'aportarà, emplenat i signat, el document que figura com annex II d'aquesta resolució de convocatòria, mitjançant el qual el titular o els titulars de l'immoble autoritzen la realització de les inversions per a les quals se sol·licita l'ajuda i declaren conéixer totes les obligacions previstes en les bases reguladores per a aquest cas i es comprometen a complir-les.  
d) Els sol·licitants podran presentar també els documents que justifiquen alguna de les circumstàncies previstes en el punt 1 de la base 9 de les bases reguladores, amb relació a la valoració de les sol·licituds.  
  
3. El projecte i la trajectòria artística de la sala solament es valoraran en aquelles que es troben en funcionament. En els casos restants, solament es tindrà en compte aquest concepte si el sol·licitant presenta el seu projecte artístic i previsions de programació per a la temporada següent  
4. Si la sol·licitud no compleix els requisits exigits, es requerirà l'interessat perquè en el termini de 10 dies esmene la falta o aporte els documents preceptius, amb indicació que, si no ho fa, es considerarà que ha desistit de la seua petició, prèvia resolució que haurà de ser dictada en els termes previstos en la legislació sobre procediment administratiu comú de les administracions públiques que siga aplicable.  
  
Seté. Criteris de valoració de les sol·licituds  
Els criteris de valoració de les sol·licituds que es tindran en compte per a la concessió d'aquestes subvencions són els indicats en la base 9 de les bases reguladores que regeixen aquesta convocatòria.  
  
Huité. Termini de resolució i notificació  
1. Aquesta convocatòria haurà de resoldre's i notificar-se als interessats en el termini màxim de sis mesos comptats des de l'endemà de la publicació de la present resolució en el Diari Oficial de la Generalitat Valenciana. Transcorregut aquest termini sense resolució expressa, les sol·licituds s'entendran desestimades.  
2. El termini per a notificar la resolució d'aquesta convocatòria és de 10 dies.  
  
Nové. Mitjà de notificació o publicació dels diferents tràmits que s'han de realitzar en el procediment  
1. La notificació de l'acte pel qual es resol aquesta convocatòria es durà a terme mitjançant la publicació en el Diari Oficial de la Generalitat Valenciana.  
2. En el cas que es produïsca el tràmit d'audiència als interessats en aplicació del que es disposa en la base 7 de les bases reguladores, la notificació a aquests es realitzarà mitjançant comunicació a l'adreça de correu electrònic assenyalada per cada entitat en la sol·licitud o per anunci en la web de la conselleria o per mitjà de la publicació en el Diari Oficial de la Generalitat Valenciana.  
  
Deu. Termini per a justificar l'execució de les inversions  
1. El termini per a presentar la documentació justificativa de l'execució de les inversions subvencionades finalitza el 5 de novembre de 2018.  
2. D'acord amb el que preveu la legislació sobre procediment administratiu comú de les administracions públiques, el termini indicat en el paràgraf anterior podrà ampliar-se singularment fins en 10 dies a petició del beneficiari interessat, sempre que les previsions de tancament de l'execució i comptabilitat pressupostària de la Generalitat ho permeten i es justifiquen les raons que motiven la demora i la impossibilitat de preveure-les al moment oportú. La sol·licitud d'ampliació de termini haurà de presentar-se per mitjans electrònics abans del 26 d'octubre de 2.018.  
  
  
Onze. Justificació i pagament d'aquestes subvencions  
1. El procediment de justificació i pagament d'aquestes subvencions serà el previst en les bases reguladores d'aquestes ajudes i en les altres normes que preveu l'apartat segon d'aquesta convocatòria.  
2. En aplicació del que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, i en la base 12.4 de les bases reguladores, les entitats locals hauran de presentar amb el compte justificatiu de la subvenció, un certificat que acredite estar al corrent en el compliment de l'obligació de rendició dels seus comptes anuals davant la Sindicatura de Comptes, la qual cosa constituirà un requisit per al pagament de l'ajuda concedida.  
  
  
DISPOSICIONS FINALS  
  
Primera. Accés a models normalitzats  
Tots els impresos als quals es fa esment en aquesta convocatòria estaran a la disposició de les entitats interessades en la seu electrònica o portal institucional de la Generalitat en internet i en qualsevol oficina PROP. També podrà accedir-se a aquests impresos en la URL: http://www.gva.es/va/inicio/procedimientos'id\_proc=19303  
  
Segona. Especificació dels òrgans competents per a la tramitació i resolució  
D'acord amb el que es preveu en la base 7, apartat 6 de les bases reguladores i tenint en compte el que es disposa en el Reglament orgànic i funcional de la Conselleria d'Educació, Investigació, Cultura i Esport, aprovat pel Decret 186/2017, de 24 de novembre, del Consell, els òrgans competents per a la tramitació i resolució d'aquest procediment són els següents:  
a) Instrucció del procediment: Direcció General de Cultura i Patrimoni, de la qual depenen la Subdirecció General de Patrimoni Cultural i Museus i el Servei de Coordinació d'Entitats Culturals.  
  
b) Resolució del procediment: Conselleria d'Educació, Investigació, Cultura i Esport.  
  
Tercera. Delegació de competències  
Conformement al que estableix l'article 9 de la Llei 40/2015, d'1 d'octubre, de règim jurídic del sector públic, es deleguen en la Direcció General de Cultura i Patrimoni totes les competències que corresponen a la Conselleria d'Educació, Investigació, Cultura i Esport amb relació a aquesta convocatòria, exceptuant la resolució per la qual es produirà la concessió de les subvencions.  
  
Quarta. Entrada en vigor  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
  
A tenor del que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques i 10, 14 i 46 de la Llei 29/1998, reguladora de la jurisdicció contenciosa administrativa, aquesta resolució, que posa fi a la via administrativa, es podrà recórrer potestativament en reposició o bé caldrà plantejar directament recurs contenciós administratiu en els terminis i davant els òrgans que s'indiquen a continuació:  
  
a) El recurs de reposició haurà d'interposar-se davant el conseller d'Educació, Investigació, Cultura i Esport en el termini d'un mes comptat des de l'endemà de la seua publicació.  
b) El recurs contenciós administratiu haurà de presentar-se davant el Tribunal Superior de Justícia de la Comunitat Valenciana en el termini de dos mesos comptats des de l'endemà de la seua publicació.  
  
València, 19 d'abril de 2018. El conseller d'Educació, Investigació, Cultura i Esport: Vicent Marzà Ibáñez.